**Κάντε ένα δώρο στον υπολογιστή σας!**

Τα παρακάτω είναι οδηγίες για μια ρύθμιση που μπορείτε να κάνετε στον υπολογιστή σας, ώστε να παρακολουθείτε σε πραγματικό χρόνο, αν ο υπολογιστής σας δυσκολεύεται κάποια στιγμή και ‘ζορίζεται’ να τρέξει, πόσο δυσκολεύεται και τι είναι αυτό που τον καθυστερεί ή τον απασχολεί.

 Γι’ αυτό θα ρυθμίσουμε τον υπολογιστή μας ώστε να μας δείχνει σε ένα ενεργό (μεταβάλλεται σε πραγματικό χρόνο) εικονίδιο, τι του συμβαίνει κάθε στιγμή και που ξοδεύει την ‘δύναμή’ του.

 Ουσιαστικά θα χρησιμοποιήσουμε ένα πρόγραμμα που ήδη υπάρχει στα Windows, σε όλες τις εκδόσεις, απλά εμείς θα το ‘κολλήσουμε’ μόνιμα στην οθόνη μας και θα το παρακολουθούμε, ταυτόχρονα με ότι δουλειά κάνουμε στον υπολογιστή μας. Αυτό μας δείχνει πόσο αυτή η δουλειά που εκτελούμε, ‘ζορίζει’ το σύστημά μας.

 Πρόκειται για το ‘Task Manager’ ή Διαχειριστή Διεργασιών (Προσοχή: Όχι τον File Manager, αυτός είναι άλλος). Ακολουθούμε τα παρακάτω βήματα:

1. Πηγαίνουμε στον φάκελο C:\Windows\System32
2. Εκεί εντοπίζουμε το αρχείο ‘taskmgr.exe’, έχει ως εικονίδιο έναν υπολογιστή με πράσινη οθόνη.
3. Κάνουμε δεξί κλικ πάνω του και το στέλνουμε στην Επιφάνεια Εργασίας, ως συντόμευση.
4. Κλείνουμε ότι παράθυρο έχουμε ανοίξει, πάμε στην Επιφάνεια Εργασίας, το εντοπίζουμε και κάνουμε δεξί κλικ επάνω του και επιλέγουμε Ιδιότητες.
5. Εκεί που λέει Εκτέλεση, επιλέγουμε Ελαχιστοποιημένο (θα δούμε παρακάτω γιατί) και πατάμε Εφαρμογή-ΟΚ ή σκέτο ΟΚ.
6. Στην συνέχεια κάνουμε αριστερό κλικ επάνω του και το μεταφέρουμε στο φάκελο Εκκίνηση (Startup).

με αυτόν τον τρόπο εκτελείται αυτόματα κάθε φορά που ξεκινάει ο υπολογιστής μας.

Πως γίνεται η μεταφορά εκεί (αναλυτικά): Κρατώντας το αριστερό κουμπί του mouse πατημένο συνέχεια (χωρίς να το αφήσουμε καθόλου, παρά μόνο όταν τελειώσουμε όλη την διαδικασία), μεταφέρουμε το εικονίδιο πάνω στην σφαίρα Start (Έναρξη), μας ανοίγει αυτόματα το μενού των προγραμμάτων, πάμε πάνω εκεί που λέει ‘Όλα τα προγράμματα’, μετά θα ανοίξει η λίστα με όλα τα προγράμματα και τους φακέλους, βρίσκουμε τον φάκελο Εκκίνηση (Startup) και τελικά αφήνουμε το εικονίδιό μας εκεί. Αφού τελειώσουμε την αντιγραφή, ξαναμπαίνουμε στον τελικό φάκελο (Startup), να δούμε ότι όντως αντιγράφτηκε. Αν δεν τα καταφέραμε, ξαναπροσπαθούμε.

1. Αφού αντιγράψαμε το πρόγραμμα (εικονίδιο), πάμε στην Επιφάνεια Εργασίας και το εκτελούμε, για να κάνουμε τις τελευταίες ρυθμίσεις.
2. Πάμε στην καρτέλα ‘Επιλογές’ και τις επιλέγουμε όλες (εδώ έχει σχέση το βήμα 5) που κάναμε πριν)
3. Πάμε στην καρτέλα ‘Προβολή’, πάμε ‘Ταχύτητα ενημέρωσης’ και επιλέγουμε ‘Υψηλή’
4. Τέλος κάνουμε ελαχιστοποίηση. Το βλέπουμε να τρέχει στην ‘Γραμμή Εργασιών’ στην ‘Περιοχή των Ειδοποιήσεων’ (Tray Icon). Αν το κλείσαμε αντί να το ελαχιστοποιήσουμε, δεν πειράζει, θα τρέξει μόνο του την επόμενη φορά που θα ξεκινήσει ο υπολογιστής μας.

Παρατήρηση: Αυτή η διαδικασία που περιγράφτηκε, αφορά τα Windows 7 και πιο παλιά (Vista, XP, 2000). Για τα Windows 8 και 10, υπάρχει μια διαφορά στο βήμα 6): Ο φάκελος Startup βρίσκεται στην διαδρομή:

**C:\Users\<Όνομα Χρήστη>\AppData\Roaming\Microsoft\Windows\Start menu\Programs\Startup**

(δεν είναι προσπελάσιμος όπως περιγράφηκε παραπάνω από την λίστα των προγραμμάτων)

Επίσης το εικονίδιο πρέπει να εκτελεστεί ως Administrator (Διαχειριστής). Για να γίνεται μόνιμα αυτό, κάθε φορά που (αυτο)εκτελείται το πρόγραμμα, κάνουμε: Δεξί κλικ επάνω του, Ιδιότητες, Για Προχωρημένους και τσεκάρουμε ‘Εκτέλεση ως Διαχειριστής’. Εννοείται αυτό το κάνουμε πριν αντιγράψουμε το εικονίδιο στον φάκελο Εκκίνηση.

Στείλτε μου στιγμιότυπα της οθόνης σας με το πρόγραμμα να τρέχει!